Salvatorul Mănăstirii Putna 

Să facem, propun, un imens arc nu atât peste timp, cât 
în spaţiu, peste munţi, de la Braşov spre Nordul Moldovei. 
Practic, de la un eveniment întâmplat acolo cu câteva luni 
mai înainte de Rebeliunea legionară, din debutul anului 
1941, avea să înceapă legenda hatmanului Tobă. Sau, 
pentru unii, puţini la număr şi mai degrabă rău-voitori 
decât sceptici, nebunia lui. Dar nu unul dintre acei ani cu 
miros de praf de puşcă interesează acum, ci unul anume 
din plină „stăpânire 41 comunistă. 

Ziua de 7 iulie 1975, Mănăstirea Putna, legendara ctitorie 
a voievodului Ştefan cel Mare şi Sfânt, aşadar. Impresionant 
ceremonial religios! Undeva, retras într-o penumbră 
discretă, zâmbea enigmatic, poate puţin şters, un oarecare 
Ioan Tobă, acum locotenent-colonel în retragere. Aparent 
resemnat, ca un om împăcat cu soarta şi cu sine însuşi. Şi 
totuşi ceva anume trăda că trăieşte momentul din plin. Lângă 
el, cu părul rărit şi albit de vreme, dar nu mai puţin 
emoţionaţi, subordonaţii de odinioară. Aproape toţi. Numele 
tuturor era dăltuit acum în marmura de Simeria — în 
suprafaţă de aproape un metru pătrat - care tocmai fusese 
dezvelită, ca o tardivă recunoştinţă pentru faptele lor de 
arme din urmă cu exact treizeci şi cinci de ani. Faptele de 
arme... Da, adevărate fapte de arme, deşi pentru România 
războiul încă nu începuse cu adevărat la acea dată. Sau, 

poate că începuse, dar cine să-şi fi dat seama de asta? 
Guvernanţii sunt atât de orbi, uneori... 

Ziua de 7 iulie 1940, de la naşterea Domnului. Salvatu- 
sa şipăstratu-sa în graniţele ţării noastre acest Sfânt Locaş, 
cu mormântul marelui voievod Ştefan, precum şi odoarele 
de preţ, de către Escadronul 25 Cavalerie - Focşani, 
comandat de căpitanul de cavalerie Ion Tobă-Hatmanu şi 
subalternii săi: sublocotenenţii în rezervă Ghiocel 
Constantinescu, Nicolae Stănescu, Ion Vassiescu, sergentul 
Constantin Grosu şi fruntaşii cu termen redus Traian 
Comănescu şi Ion Larian Postolache, stareţ al mănăstirii 
fiind arhimandritul Veniamin Grigoraş. Spre aducere 
aminte generaţiilor de azi şi de mâine. Ridicată azi, 7 iulie 
1975, Preşedinte al Republicii Socialiste România fiind 
Nicolae Ceauşescu; Patriarhul Bisericii Ortodoxe Române 
- Justinian; Mitropolit al Moldovei - Justin. 

Această piatră comemorativă, citisem cu vădit interes 
pe copia facturii eliberată de către furnizorul plăcii de 
marmură, am oferit-o Mănăstirii Putna, judeţul Suceava, 
cu toată dragostea şi respectul creştinesc faţă de acest 
sfânt monument istoric, care oglindeşte trecutul acestui 
ţinut de neuitat pentru toţi românii. Familia Alexandru şi 
Paraschiva Nicolescu, Sibiu. 

Ce să se fi întâmplat, oare, cu adevărat, atunci, în acea 
vară fierbinte a anului de graţie 1940?, m-am întrebat 
imediat cum am terminat de citit ceea ce scria pe acel 
document. Şi, cu firească nerăbdare, am trecut imediat în 
revistă toate celelalte hârtii din dosar. Pentru că am uitat să 
spun, pe lângă jurnalul tatălui ei, Lia Tobă - Turceanu, 
după căsătorie - îmi mai dăruise un dosar roşu, relativ 
voluminos, cu tot soiul de hârtii, plus un album tot de 
culoare roşie - nuanţă mai deschisă însă -, mărişor, plin cu 
fotografii de pe front. Inedit şi provocator deşi susceptibil 
de îndoieli şi comentarii, răspunsul era acolo, la locul lui, 

în dosar. Redactat cu ajutorul unei maşini de scris, pe 
câteva coli de hârtie îngălbenite de vreme, de către un om 
de condei, desigur, după câte lasă să se înţeleagă la un 
moment dat, mai exact de către un fost subordonat al 
eroului nostru la vremea respectivă. în fapt, este vorba 
despre o clasică scrisoare de răspuns. Pe cât de clasică însă, 
pe atât de incitantă. 


Ploieşti, 10 februarie 1975 


Dragă nea Ionică, 

Mi-ai cerut o declaraţie asupra acţiunii Grupului de 
Cavalerie 25 Cercetare al Diviziei 25 Infanterie, 
desfăşurată în iulie, 1940, când unitatea noastră a salvat 
satul Putna, Mănăstirea Putna, cu mormântul lui Ştefan cel 
Mare şi toate odoarele şi valorile de artă ale sfântului locaş, 
expediindu-le sub pază militară tocmai la Cozia, lângă 
Râmnicu Vâlcea, în mănăstirea celuilalt ctitor de ţară, 
Mircea cel Bătrân. Te va surprinde, cred, răspunsul meu. M- 
am gândit fel şi chip, şi iată hotărârea mea. Nu pot să dau o 
astfel de declaraţie. Şi aceasta pentru mai multe motive. în 
primul rând, nu-mi este clar scopul demersurilor ce vrei să 
întreprinzi, adică nu ştiu de ce îţi va folosi declaraţia mea. 
Vrei o decoraţie în plus? Nu ai destule pentru faptele 
dumitale de arme? Ce mai contează încă una? Ai cumva o 
pensie prea mică şi speri, poate, într-o majorare a ei? Mă 
îndoiesc că vei reuşi! Nici eu nu am alte venituri - eu cu 
soţia - decât pensia mea de o mie şi patru sute de lei, după 
treizeci şi doi de ani de muncă. Din suma asta numai pe 
medicamente cheltuim lunar peste patru sute de lei, fiind 
amândoi cardiaci şi tebecişti. Dar ne resemnăm fără a ne 
plânge, ne descurcăm cum putem. Poate urmăreşti ca actul 
nostru să fie consemnat în istorie? Nu cumva demersul ce 
vrei să faci ar putea fi socotit inoportun? 

Dragul meu prieten şi stimatul meu comandant, istoria se 
scrie de învingători, care au întotdeauna dreptate; învinşii 
n-o scriu, ei o ţin minte, aşa cum ştiu ei că a fost. Iar dacă 
uneori o scriu, trebuie să ţină seama ca scriptura lor să nu- 
i supere pe cei tari, pe învingători. Anul acesta, la 10 
ianuarie, toată suflarea românească, aniversând o jumătate 
de mileniu de la lupta de la Podu înalt, a evocat chipul, 
măreţia şi strălucirea Domnului Ştefan cel Mare. Câţi ştiu 
însă, câţi mai sunt în viaţă din cei ce ştiu că mormântul 
Marelui Voievod a fost menţinut în graniţele României 
pentru că o subunitate militară română, escadronul nostru 
de cavalerie, a apărat această frântură sfântă din pământul 
care a fost totdeauna al nostru, dinainte de a începe istoria, 
niciodată al altora? Dacă nu era căpitanul loan Tobă, 
graniţa de nord ar fi arătat acum altfel, iar mormântul lui 
Ştefan cel Mare ar fi fost în altă ţară. Pentru noi, acţiunea 
din zilele de 6-7 iulie 1940 reprezintă onoarea şi mândria 
vieţii noastre. La vârsta la care am ajuns - şaizeci şi şapte 
de ani -, trăiesc cu aceeaşi intensitate dramatismul 
ceasurilor hotărâtoare de atunci şi fericirea de a fi reuşit. 
Nu este asta o mare răsplată? Vrei o recunoaştere oficială? 
Singura recunoaştere a meritelor noastre - şi cred că va 
rămâne singura, într-adevăr - a fost lauda generalului 
Dăscălescu, comandantul Diviziei 25 Infanterie, care, vădit 
mişcat (îţi aminteşti?), ne-a spus: „Bravo, băieţi! Fapta 
voastră va rămâne în istorie... “Apoi n-a mai putut continua 
şi ne-a îmbrăţişat, având lacrimi pe obraz; el, luptătorul 
călit în focul Războiului de Reîntregire. In istorie acţiunea 
noastră nu se află consemnată. Dar nici nu trebuie să avem 
asemenea ambiţii. Câţi nu şi-au aşezat oasele ca temelie de 
susţinere a patriei? Cine sunt ei? Se ştie numai că jără lupta 
şi jertfa lor nu mai existam pe harta lumii. Viaţa unei 
naţiuni, permanenţa unui popor, astea le fac mulţii şi marii 
anonimi, chiar dacă istoria reţine doar numele câtorva 
comandanţi. Un ultim motiv pentru care nu dau declaraţia, 

ţine-te bine, s-ar putea să nu mă recunoşti: Mi-e teamă, da, 
teamă, că declaraţia mea va fi interpretată tendenţios, 
răstălmăcită... Mi-e teamă să nu fim bănuiţi de atitudine... 
antisovietică (culmea!, acum, când suntem aliaţi). 

Noi atunci n-am făcut altceva decât să apărăm un 
colţişor din ţară, în care se află cel mai sfânt osuar al 
neamului românesc. Şi n-am făcut-o împotriva sovietelor, 
nici nu prea ştiam pe vremea aceea ce înseamnă, ci a unor 
formaţii militare ce trecuseră şi linia nouă a frontierei 
stabilite de comisia româno-rusă. 

Doamne, cât am sperat şi mai sper, cât am crezut - şi 
mai cred - că URSS va face gestul măreţ de a ne restitui 
teritoriile furate! Ce sublim ar fi să ne spună: „Vi le-am 
luat atunci pentru a preîntâmpina expansiunea nazistă şi 
pentru că eram duşmani. Dar acum de ameninţarea 
nazistă s-a ales praful, iar voi ne sunteţi prieteni, şi mai 
mult, faceţi parte, împreună cu noi, din marea familie a 
popoarelor comuniste, sau care luptă pentru comunism. 
Luaţi-vă înapoi ceea ce este al vostru!“ 

Dar acest fapt nu s-a întâmplat. Păcat! Păcat că statele, 
puterile mari, adică, nu sunt capabile de gesturi mari! 

Am dat după 1948 zeci de declaraţii şi autobiografii. Pe 
toate le-am completat corect, cinstit. N-aveam ce să 
ascund. Dar n-am pomenit în nici una despre salvarea 
Putnei, tocmai pentru a evita urmări nedrepte, nemeritate. 
N-aş vrea ca tocmai acum, când mă aflu în aşa-zisa 
„vârstă a treia“, să-mi pierd liniştea de care am atâta 
nevoie. Ultimii mei ani, câţi mi-au mai rămas, dacă mi-au 
mai rămas, vreau să-i trăiesc departe de tracasări şi 
neplăceri, în lumea lecturii, a literaturii, a poeziei, a... 
epigramei. (M-ai văzut la televizor? Ai citit volumul?) Să 
nu mă consideri laş! Ştii că nu sunt; altfel nu mă numeai 
pe mine comandantul plutonului de avangardă. Dar acum 
am obosit, am îmbătrânit, am devenit prudent. 

Dragă nea Ionică şi domnule comandant, te rog să-l ierţi 
pe prietenul de azi şi ajutorul de comandant de ieri că nu-ţi 
dă declaraţia cerută. în speranţa că nu te vei supăra şi că 
nu vei păstra vreo amărăciune, vreo decepţie, vreun 
resentiment, te îmbrăţişez cu aceleaşi sentimente de preţuire 
şi prietenie pe care numai frăţia de arme le poate da. 

ss. Ghiocel Constantinescu. Adresa mea: Strada Emile 
Zola, numărul..., etaj ..., codul 2000, Ploieşti 

Ioan Tobă terminase de citit cu aceeaşi evidentă nerăbdare 
ca a mea, mai mult ca sigur, această scrisoare, pe care o 
aşteptase de ceva vreme, bănuiesc. Şi, involuntar aproape, se 
lăsase uşor pe speteaza scaunului, gânditor, cu ochii în tavan, 
pradă unei vagi îndoieli. în faţa sa, lângă dosarul cu coperţi 
roşii, de carton, în care aduna dovezile acţiunilor lui de 
odinioară în înfăptuirea jurământului de credinţă dat Ţării şi 
Regelui, dosar pe a cărui etichetă albă scria „Salvarea 
Mănăstirii Putna, 6 -7 iulie 1940“, se mai putea observa o 
fotografie tip carte poştală - reprezentând ofiţerii şi gradaţii 
Grupului 25 Cavalerie, imortalizaţi în ziua de 8 iulie 1940 la 
mormântul lui Ştefan cel Mare - şi o schiţă de mână cu 
specificaţia „Intervenţia din noaptea de 6 spre 7 iulie 1940 a 
Grupului 25 Cavalerie, comandat de căpitanul Ioan Tobă“. 
Alături, de asemenea, un carneţel cu file tip dictando, 
completate cu cerneală, evident post-factum, cel mai 
probabil la finele anilor şaizeci, în care hatmanul refăcuse oră 
cu oră, zi cu zi, dramaticele evenimente din acea teribilă vară 
a anului 1940. Acele documente ajunseseră acum, prin forţa 
împrejurărilor, pe masa mea de lucru. Ca urmare, la rândul 
meu, încercam să-mi imaginez la ce anume se putea gândi 
oare eroul meu în primele momente după ce parcursese cu 
avidă curiozitate scrisoarea fostului camarad din grupul 
comandat atunci, în urmă cu exact treizeci şi cinci de ani. 

Pe undeva, indubitabil că avea perfectă dreptate. îl 
recunoscuse în fiecare sfat, în fiecare frază, în fiecare 

cuvânt. Tocmai de aceea îl numise comandantul plutonului 
de avangardă, fiindcă îl cunoştea bine; un tip prudent şi 
curajos, în acelaşi timp, acesta era sublocotenentul Ghiocel 
Constantinescu. Dar, fireşte, o dată cu vârsta, curajul se 
mai diluase, în vreme ce prudenţa căpătase contururi 
adânci, greu de ascuns. 

în fond, camaradul său nu i-a dat, dar în acelaşi timp i-a 
dat o declaraţie despre ceea ce îi ceruse. Chiar este o 
capodoperă de declaraţie, comparativ cu ale celorlalţi foşti 
camarazi, primite în cursul ultimilor trei luni, deja 
îndosariate cu grijă, după ce, în prealabil, prevăzător, le 
făcuse câte două copii pentru fiecare. Erau acolo, la dosarul 
conceput special, mărturiile scrise negru pe alb ale tuturor 
participanţilor cu funcţii de mai mare sau mai mică 
răspundere la neobişnuitul eveniment, atâţia câţi mai trăiau, 
inclusiv cea a stareţului, dar şi cele ale călugărilor de atunci, 
de la mănăstire. Pe baza lor, dar şi a propriilor sale însemnări 
de la data săvârşirii faptelor, nu în ultimul rând a amintirilor, 
a recompus filmul celei mai importante misiuni pe care ar fi 
putut-o primi, în acea vară de graţie, un ofiţer al armatei 
române. Film al cărui scenariu era şi el în posesia mea. 

* 

* * 

Locotenent-colonel (r) Ioan Tobă-Hatmanu. Moment 
istoric, iulie 1940. Note de campanie. Alungarea trupelor 
roşii din Mănăstirea Putna. Salvarea odoarelor 
mănăstirii pentru a nu lua drumul Ermitajului. Salvarea 
mormântului marelui voievod, astfel încât să rămână 
mitul României Mari, nu al Republicii Socialiste 
Sovietice Moldovskaja. 23 august 1939. Are loc Pactul 
Ribbentrop-Molotov, la Moscova, prin care ruşii sunt 
autorizaţi să ocupe samavolnic Basarabia şi nordul 
Bucovinei. 26 aprilie 1940. Sovieticii dau ultimatumul 
pentru cedarea fără luptă a acestor provincii. 26 iunie 1940. 

Conform Pactului Moscova-Bucureşti, trupele sovietice 
pătrund pe teritoriul Basarabiei şi Bucovinei, nerespectând 
orarul prestabilit. De aici mai departe merg după „ Carnetul 
de bord al Escadronului 25 Cavalerie “ scris de subsemnatul 
şi de ofiţerii subalterni, sublocotenenţii în rezervă Ghiocel 
Constantinescu şi Nicolae Stănescu. „Mare agitaţie şi 
dincolo, şi dincoace de frontiera creată prin Pactul Moscova- 
Bucureşti. 5 iulie 1940. Arestarea suspecţilor şi dezertorilor 
sau a soldaţilor răzleţiţi de unităţile lor. Incident între noi şi 
comandantul garnizoanei, care fugise, iar acum, revenit după 
o săptămână, dorea să-şi impună autoritatea şi faţă de partea 
activă militară formată din detaşamentul nostru. Incidentul 
este rezolvat prin intervenţia comandantului Diviziei 25 
Infanterie, căreia îi eram afectaţi operativ. Ora 22.00. în timp 
ce luam masa cu ofiţerii detaşamentului, sunt chemat la 
telefon de Divizie, care-mi ordonă să mă deplasez marş- 
galop în linia întâi, la Gura Putnei, ocupând poziţie în faţa 
trupelor roşii, pe aliniamentul Falcău - Straja - Vicovul de 
Sus. Ora 24.00. Se întorc patrulele din posturi aducând o 
carabină Manlicher cu cinci cartuşe a unui soldat ungur, 
capturat pe câmp. Incident între patrula sergentului Grosu şi 
soldaţi sovietici. Schimburi de focuri deşi, conform pactului, 
schimburile de focuri sunt interzise. Contact cu un maior care 
mi-a încredinţat pentru pază cifrul Marelui Stat Major. 
6 iulie, ora 3 dimineaţa. După înapoierea tuturor patrulelor, 
detaşamentul meu se pune în marş forţat spre poziţia 
ordonată, cale de treizeci şi patru de kilometri. Ajuns în 
regiune, un grup de ţărani, în frunte cu numitul Ilie Bivolaru, 
fugiţi din Putna, confirmă că trupe ruse răzleţe au trecut prin 
surprindere peste noua linie ocupând mănăstirea, mormântul 
şi chilia. La ora 6.30 suntem în Gura Putnei. Sat de germani 
pur, sărac. Contact cu căpitanul Vlădeanu din Regimentul 48 
Infanterie şi legătura prin telefon cu serviciul intendenţă al 
Diviziei, pentru aprovizionare cu pâine, singurul aliment care 
se poate procura. Pâinea nu a ajuns aşa că ofiţerii au mâncat 

mămăligă cu friptură la ceaun. Ora 14.00. După odihna şi 
hrana trupei, adăpatul cailor - inclusiv raţia de ovăz pleacă 
patrulele pe linia întâi, astfel: Patrula numărul unu, 
comandată de sublocotenentul (r) Nicolae Stănescu, la nord 
de Vicov; Patrula numărul doi, comandată de 
sublocotenentul (r) Wilhelm Popescu, la sud de cota 474; 
Patrula numărul trei, comandată de sublocotenentul (r) 
Nicolae Vassiescu, la nord de satul Falcău, cu misiunea de a 
lua şi păstra contact cu trupele roşii, menţinând totodată linia 
de demarcaţie stabilită de Comisia de delimitare a frontierei 
ruso-română. Ordin special: Vor opri prin toate mijloacele 
orice fel de progres al inamicului peste linia de demarcaţie. 
Ora 17.00. Soseşte generalul Dăscălescu, comandantul 
Diviziei 25 Infanterie, cu care stabilesc detaliile misiunii. 
Ora 20.00. Primesc ştirea că satul Putna şi mănăstirea, cu 
mormântul lui Ştefan cel Mare au fost invadate de trupe roşii, 
împănate cu agitatori. Ora 20.15. Ordon marş-galop spre 
Putna, sub comanda mea, având în avangardă plutonul 
sublocotenentului Ghiocel Constantinescu, urmat de grosul 
unităţii şi, în marş forţat, de compania de cercetare a 
Regimentului 48 Infanterie, aflată sub ordinele mele. 
Comandantul companiei, căpitanul Vlădeanu, călare, este 
alături de mine. Ora 21.10. Ajungem la Mănăstirea Putna. Se 
procedează la recunoaştere apoi la curăţirea terenului. Se 
eliberează forţat satul şi mănăstirea, suspecţii sunt arestaţi, 
elementele trupelor roşii sunt dezarmate şi aruncate peste 
linia de demarcaţie. Se instalează o unitate pentru paza 
sfântului mormânt al lui Ştefan cel Mare şi a odoarelor 
mănăstirii. Iau contact cu stareţul, apoi vizităm locaşul şi 
palatul mănăstiresc... Ora 22.15. Sosesc ştafetele de la toate 
patrulele care raportează că linia de demarcaţie a fost 
restabilită. Luăm masa la Putna. 7 iulie 1940. Se dă din nou, 
în primire, grănicerilor români, frontiera, astfel: Posturile de 
supraveghere numerele unu şi doi la Compania 5 Grăniceri, 
iar Postul numărul 3 la plutonul de vânători al locotenentului 

Titus Andronic. La ora 2.00 ajungem în cantonament pe 
lângă chilia lui Daniil Sihastrul, acum rămasă tot la noi. 8 şi 

9 iulie 1940. Pentru mai multă siguranţă, toate odoarele şi 
tezaurul mănăstirii, inestimabile valori istorice, s-au îmbarcat 
în două camioane şi le-am expediat la Cozia, în Râmnicu 
Vâlcea“... 30 august 1940. Pactul de la Viena, condus de 
ministrul de externe italian Ciano, îi obligă pe români să 
cedeze ungurilor, tot fără luptă, jumătate din Transilvania. 

10 noiembrie 1940. Prin înţelegerea Berlin-Moscova, 
Germania are dreptul de a-şi ridica Volksdeutsch-uV din 
Bucovina, Basarabia şi Transnistria... 

Adevărul hatmanului 

Hotărât lucru, scrisoarea fostului sublocotenent Ghiocel 
Constantinescu purta cu ea ceva magic de vreme ce, fără a 
se mai pierde în amănunte, fără a mai avea nevoie de o 
prealabilă ciornă, în plus mai motivat ca niciodată, 
asigurându-se că are suficientă cerneală în stilou - cu 
meticulozitatea cu care odinioară, în Munţii Iaila, pe vremea 
când se ocupa cu vânătoarea de partizani, controla unităţile 
de foc ale subordonaţilor săi -, hatmanul se şi apucase de 
scris. Cuvintele veneau de la sine, ca o ploaie măruntă de 
toamnă, deşi era încă primăvară. O primăvară teribil de 
capricioasă... Ca în primăvara anului 1967, când înaintase 
primul memoriu. Şi când toată lumea se uitase la el cu 
nedisimulată compătimire, fără să creadă o iotă din ceea ce 
susţinea. Or, de data aceasta avusese grijă să adune dovezi. 
Dovezi la care nu se gândise în urmă cu opt ani, când 
înaintase primele memorii către mărimile ţării, inclusiv către 
preşedintele Ceauşescu. Credea atunci că se vor mai găsi 
ceva documente, pe undeva, cu ajutorul cărora să nu fie puse 
la îndoială afirmaţiile lui. Se înşelase amarnic însă. Nimeni 
nu ştia nimic. Sau, mai precis, nu mai vroia să ştie nimic. 


* Minoritari de etnie germană, (n.a.) 

Aşa ajunsese la mâna Securităţii. Singurii care i-au garantat 
că îl pot ajuta să obţină ceea ce doreşte au fost doi colonei 
din Ministerul de Interne, dar nu degeaba, fireşte. Acceptase 
trocul. Pur şi simplu pentru că nu avusese încotro. Ştia însă 
că istoria îl va judeca, într-un fel. Tocmai de aceea acum 
adunase dovezi. Ca să se disculpe, printre altele. Ca noi, cei 
care iată, venim după el, să ştim cât de cât adevărul. 
Adevărul-adevărat. Adevărul hatmanului. Adevărul 
generaţiei lui, cea mai oropsită generaţie a secolului XX. 
Iată ce îi scrisese el, aşadar, în primăvara anului 1967, 
secretarului general al Partidului Comunist Român, Nicolae 
Ceauşescu: 

...Ocuparea Basarabiei şi a Bucovinei de Nord de către 
trupele URSS, la data de 28 iunie 1940, m-a găsit la Rădăuţi 
(Bucovina), cu Escadronul 25 Cavalerie de pe lângă Divizia 
25 Infanterie, comandată de generalul Constantin 
Dăscălescu. Eram cu unitatea într-o permanentă alarmă, 
deoarece trupele sovietice încălcau frecvent şi abuziv noua 
linie de demarcaţie. Se ştie că la Putna, în apropiere de 
Rădăuţi, exista în acea vreme o fabrică de sticlă - mai târziu 
distrusă de război -, proprietatea numitului Fischer, care îşi 
angajase muncitorii din localităţile vecine, îndeosebi din 
Seletin, Lăpuşna pe Şiret şi Banila pe Şiret. Aceste sate, 
potrivit actului de ocupaţie, nu ne mai rămâneau nouă în 
administraţie şi stăpânire, aşa că muncitorii fabricii lui 
Fischer, fiind dincolo de frontieră, nu mai puteau veni la 
lucru, fapt care compromitea interesele comerciale ale 
patronului, dar lăsa fără loc de muncă şi la o mulţime de 
oameni. Din acest motiv, aşa cum am aflat la scurt timp după 
evenimentele pe care le relatez mai jos, stăpânul fabricii, spre 
a nu-şi periclita afacerile*, a luat contact cu exponenţi ai 
armatei roşii, care, după ce au primit explicaţii corespun¬ 
zătoare, au depăşit limita de demarcaţie recent fixată, 
stabilind alta, înlăuntrul căreia au prins nu numai fabrica de 
sticlă cu pricina, ci întreaga comună Putna, cu mănăstirea, cu 

mormântul lui Ştefan cel Mare şi chilia lui Daniil Sihastrul. 
Menţionez că o asemenea întâmplare s-a petrecut şi în nordul 
fostului judeţ Dorohoi, şi anume în comuna Herţa, unde 
negustorul de textile şi manufactură Carol Pomărleanu (din 
Rădăuţi, Strada Mare nr. 153), cu o delegaţie de alţi 
consângeni de-ai lui condusă de Dr. Max Weissman, medic 
veterinar, i-a invitat pe ruşi să treacă linia de demarcaţie 
fixată la Mamorniţa - vechea frontieră austriacă - şi să 
ocupe astfel, pe o adâncime de peste patruzeci şi cinci de 
kilometri, partea de nord a judeţului Dorohoi, care niciodată 
n-a cunoscut o vremelnică ocupaţie străină. 

Neputănd suporta cele petrecute la Putna, unde 
mormântul voievodului Ştefan - care întruchipează cele 
mai înalte virtuţi ale Neamului şi ale Patriei - fusese luat 
cu japca, pe răspunderea mea, cu unitatea condusă de 
mine, în noaptea de 6 iulie am aruncat peste frontieră 
soldaţii ruşi şi am schimbat bornele pe poziţiile iniţial 
stabilite, readucând mănăstirea cu mormântul, dar şi 
chilia Sihastrului, în graniţele ţării. în ce priveşte soarta 
tuturor odoarelor şi valorilor mănăstirii lui Ştefan cel 
Mare, considerând că acolo nu mai se află în siguranţă, 
pentru a nu lua drumul Ermitajului, de comun acord cu 
stareţul mănăstirii, le-am încărcat în două camioane şi 
le-am trimis în pază Mănăstirii Cozia, ctitoria lui Mircea 
cel Bătrân, după cum se poate constata din Dosarul nr. 


‘ într-un act similar, adresat Comitetului Central al Partidului Comunist 
Român, prin care solicita iniţierea unui act normativ în puterea căruia să i se 
acorde o pensie similară cu „vechile pensii de merit de care beneficiază unii 
cetăţeni care, prin activităţi deosebite, au adus servicii importante Ţării" (de 
unde şi râvna cu care a adunat documentele doveditoare), Ioan Tobă susţine că 
fabricantul Fischer a acţionat astfel nu neapărat de dragul muncitorilor rămaşi 
fără un loc de muncă, ci pur şi simplu deoarece, într-adevăr, „îşi vedea 
periclitată situaţia şi datorită activităţii puternicelor curente de dreapta 
desfăşurată în acea vreme în Bucovina, în speţă de către legionarii conduşi de 
farmacistul Iasinschi din Rădăuţi, devenit ulterior ministru al Sănătăţii în 
Guvernul de la Viena, comandant în senatul legionar, cum şi a lui Nichifor 
Robu, tot din Rădăuţi, liderul cuziştilor". (n.a.) 

1/1940 al Mănăstirii Putna, filele 77-80. Actualmente 
odoarele se află din nou la Putna * 

Bineînţeles, incidentul n-a rămas fără consecinţe, mai 
ales că au avut loc oarecari acţiuni de forţă. Urmările se 
cunosc - în parte - şi azi, unele de către toată lumea, iar 
altele de câţiva iniţiaţi. Important este că se poate vizita 
Putna fără paşaport. Cât despre mine, personal, am fost 
pus la index de către oportunişti şi invidioşi şi, după cum se 
va vedea mai jos, trag ponoasele şi azi, pentru că, într-un 
moment critic, am răspuns chemării mele de ostaş, misiune 
pentru care ţara m-a pregătit special, cheltuindu-şi banii cu 
creşterea şi educaţia mea. Cariera mea de ostaş a fost 
compromisă, am fost înlăturat din funcţie şi trimis în 
judecată. Fiind achitat cu majoritate de voturi, am fost pus 
în retragere. Datorită evenimentelor de război, ulterior s-a 
revenit asupra acestei măsuri, fiind rechemat în armată. 

Rog expres a se reţine că pentru cele petrecute atunci la 
Putna, în anul 1950, luna februarie, când mă aflam ca 
prizonier în mâinile ruşilor, Tribunalul Militar Ambulant 
din Sverdlovsc m-a judecat şi pentru acest incident de 
frontieră, ceea ce a însemnat alţi douăzeci şi cinci de ani 
de închisoare la cazierul meu. în dovedirea celor afirmate 
mai sus invoc mărturia următorilor ofiţeri şi ostaşi care au 
fost alături de mine..., precum şi tot Escadronul 25 
Cavalerie. Aşa s-au petrecut faptele şi aşa le relatez, pe 
cinstea mea de ostaş. 

